मायापुरी विकिरण कांड : छह प्रोफेसरों के खिलाफ आरोप-पत्र  
वर्ष 2010 में मायापुरी विकिरण मामले में पुलिस ने दिल्ली विश्वविद्यालय के छह प्रोफेसरों के खिलाफ शहर की एक अदालत में आरोप पत्र दाखिल किया।
वर्ष 2010 में मायापुरी विकिरण मामले में जरूरी एहतियात बरते बिना गामा इरेडिएटर बेचकर लोगों की जिदंगी को खतरे में डालने के लिए पुलिस ने दिल्ली विश्वविद्यालय के छह प्रोफेसरों के खिलाफ शहर की एक अदालत में आरोप पत्र दाखिल किया।  मेट्रोपोलिटन मजिस्ट्रेट लवलीन के समक्ष दाखिल आरोप पत्र में डीयू के रसायन विभाग के प्रमुख वीएस परमार और विज्ञान विभाग के डीन रूप लाल का नाम भी शामिल है। उनके अलावा रमेश कुमार, रमेश चंद्र रस्तोगी, अशोक प्रसाद और रीता कक्कड़ के नाम भी इसमें हैं।  मायापुरी बाजार में पिछेल साल अप्रैल में खुले कोबाल्ट 60 इरेडिएटर के विकिरण के संपर्क में आने से एक व्यक्ति की मौत हो गई थी और सात अन्य उस समय गंभीर रूप से घायल हो गए थे।  इरेडिएटर डीयू के रसायन विभाग का था।